Finala Campionatelor Naționale Under 14 și Under 16 la judo a reunit, weekendul trecut, în Sala Sporturilor "Narcisa Lecușanu" din Bacău un număr impresionant de competitori: 700. Gazdele de la CSM Bacău s-au prezentat cu opt judoka antrenați de Aurel Chelariu și Simona Aruș.
Din cei opt, cele mai bune rezultate au fost obținute de Denisa Cadar și Rareș Galea, ambii devenind vice-campioni naționali la U16. Denisa a cucerit argintul la -48 kg feminin, în timp ce Rareș s-a poziționat al doilea în întrecerea masculină a categoriei de greutate -66 kg.
Aproape de o medalie s-a aflat și Dragoș Nistor, clasat pe locul 5 la -46 kg, U14. Cei doi vice-campioni naționali U16, Denisa Cadar și Rareș Galea vor participa și la finala Naționalelor U15 (rezervată sportivilor născuți în anii 2010 și 2011), alături de colegii lor de echipă de la categoria U13, Alexandra Galea și Cristian Prisacariu. Finala va avea loc la Arad, în perioada 19-21 aprilie.